**คำกล่าวรายงานในพิธีเปิด**

**การสัมมนา“การศึกษาคาดการณ์พื้นที่ดินถล่มจากการเปลี่ยนแปลงสภาพภูมิอากาศ/ภาวะโลกร้อน”**

**ภายใต้โครงการ ความเป็นไปได้และความถี่ของการเกิดอุทกภัย/ดินถล่มจากการเปลี่ยนแปลงสภาพภูมิอากาศ/ภาวะโลกร้อน:พื้นที่ศึกษาภาคเหนือ**

**ในวันอังคารที่ 3 มิถุนายน 2557**

**ณ โรงแรมโรงแรมมิราเคิล แกรนด์ คอนเวนชั่น**

.................................................

เรียน รองอธิบดีกรมทรัพยากรน้ำ

**กระผม นายธีระวุฒิ สุคนธประดิษฐ** ผู้อำนวยการสำนักวิจัย พัฒนาและอุทกวิทยา กรมทรัพยากรน้ำ และผู้เข้าร่วมสัมมนาขอขอบพระคุณท่านรองอธิบดีกรมทรัพยากรน้ำ ที่ได้กรุณาให้เกียรติมาเป็นประธานในพิธีเปิดการสัมมนา เรื่อง “การศึกษาคาดการณ์พื้นที่ดินถล่มจากการเปลี่ยนแปลงสภาพภูมิอากาศ/ภาวะโลกร้อน”ภายใต้โครงการ ความเป็นไปได้และความถี่ของการเกิดอุทกภัย/ดินถล่มจากการเปลี่ยนแปลงสภาพภูมิอากาศ/ภาวะโลกร้อน: พื้นที่ศึกษาภาคเหนือ ในวันนี้

กระผมขออนุญาตเรียนถึงความเป็นมาของการสัมมนาในครั้งนี้ โดยสังเขปดังนี้

การเปลี่ยนแปลงสภาพภูมิอากาศ/ภาวะโลกร้อนเป็นที่แน่ชัดว่ายังคงจัดให้เป็นเรื่องสภาวะที่ไม่แน่นอน ยังคงถกเถียงถึงวิธีการจัดการกับปัญหาการเปลี่ยนแปลงสภาพภูมิอากาศ/ภาวะโลกร้อน และผลที่จะเกิดขึ้นตามมา แต่สิ่งสำคัญในปัจจุบันคือการเรียนรู้ถึงวิธีการปรับตัวให้เข้ากับสภาวะการเปลี่ยนแปลงไม่แน่นอนที่กำลังเกิดขึ้นนี้

งานวิจัยด้านวิทยาศาสตร์ของการเปลี่ยนแปลงสภาพภูมิอากาศ/ภาวะโลกร้อนของกรมทรัพยากรน้ำเรื่องนี้เป็นเรื่องที่ 2 ต่อจากการ ศึกษาผลการเปลี่ยนแปลงสภาพภูมิอากาศที่มีผลกระทบต่อแหล่งน้ำต้นทุนตามธรรมชาติและผลผลิตทางการเกษตรในอนาคตโดยใช้แบบจำลอง HAE model จากภาพฉายอนาคตของสมมติฐาน A2 และ B2 ในพื้นที่ลุ่มน้ำภาคตะวันออกเฉียงเหนือ เมื่อปี 2554 ซึ่งบ่งบอกว่าในอีก 30 ปีข้างหน้าของสมมติฐาน A2ปริมาณน้ำฝนเฉลี่ยรายปี และฝนในฤดูฝนของลุ่มน้ำโขงอีสาน และลุ่มน้ำชี จะเพิ่มขึ้นจากปัจจุบันประมาณ 7% – 12% ส่วนงานศึกษาวิจัยชิ้นนี้ดำเนินการตั้งแต่กลางปีที่แล้วโดยใช้หลักการคาดการณ์ของการเปลี่ยนแปลงสภาพภูมิอากาศ/ภาวะโลกร้อน แบบเดียวกับพื้นที่ภาคตะวันออกเฉียงเหนือ ใช้การคาดการณ์ของปริมาณน้ำฝนในอนาคตประยุกต์ใช้กับความเสี่ยงการเกิดอุทกภัย/ดินถล่ม ในพื้นที่ภาคเหนือ 7 ลุ่มน้ำ

การสัมมนาในวันนี้ ผู้เข้าร่วมสัมมนาจากหลากหลายสาขาประกอบด้วย นักวิชาการจากสถาบันการศึกษา หน่วยงานราชการที่เกี่ยวข้องด้านการป้องกันพิบัติภัย เขื่อนโครงสร้างพื้นฐาน ทรัพยากรธรรมชาติและสิ่งแวดล้อม หน่วยงานเอกชนด้านการก่อสร้างและที่ปรึกษา และเจ้าหน้าที่ของกรมทรัพยากรน้ำ รวมทั้งสิ้นประมาณ 150 คน

บัดนี้ ได้เวลาอันสมควรแล้ว กระผมขออนุญาตเรียนเชิญรองอธิบดีกรมทรัพยากรน้ำ ได้กรุณาให้เกียรติกล่าวเปิดการสัมมนาเรื่อง “การศึกษาคาดการณ์พื้นที่ดินถล่มจากการเปลี่ยนแปลงสภาพภูมิอากาศ/ภาวะโลกร้อน”ภายใต้โครงการ ความเป็นไปได้และความถี่ของการเกิดอุทกภัย/ดินถล่มจากการเปลี่ยนแปลงสภาพภูมิอากาศ/ภาวะโลกร้อน: พื้นที่ศึกษาภาคเหนือ

**ขอเรียนเชิญครับ**

**คำกล่าวเปิด**

**การสัมมนา“การศึกษาคาดการณ์พื้นที่ดินถล่มจากการเปลี่ยนแปลงสภาพภูมิอากาศ/ภาวะโลกร้อน”**

**ภายใต้โครงการ ความเป็นไปได้และความถี่ของการเกิดอุทกภัย/ดินถล่มจากการเปลี่ยนแปลงสภาพภูมิอากาศ/ภาวะโลกร้อน:พื้นที่ศึกษาภาคเหนือ**

**ในวันอังคารที่ 3 มิถุนายน 2557**

**ณ โรงแรมโรงแรมมิราเคิล แกรนด์ คอนเวนชั่น**

**...................................**

เรียน ผู้เข้าร่วมสัมมนาทุกท่าน

ผมมีความยินดีเป็นอย่างยิ่งที่ได้รับเกียรติ มาเป็นประธานในพิธีเปิดงานสัมมนาเรื่อง “การศึกษาคาดการณ์พื้นที่ดินถล่มจากการเปลี่ยนแปลงสภาพภูมิอากาศ/ภาวะโลกร้อน”ภายใต้โครงการ ความเป็นไปได้และความถี่ของการเกิดอุทกภัย/ดินถล่มจากการเปลี่ยนแปลงสภาพภูมิอากาศ/ภาวะโลกร้อน: พื้นที่ศึกษาภาคเหนือ ที่กรมทรัพยากรน้ำได้จัดขึ้นในวันนี้

การเปลี่ยนแปลงสภาพภูมิอากาศ/ภาวะโลกร้อน ส่งผลให้ลักษณะของฝนมีความรุนแรงมากขึ้นและการเกิดภาวะฝนตกหนัก ย่อมส่งผลทำให้เกิดอุทกภัยและภัยด้านดินถล่มตามมาในพื้นที่เสี่ยงภัยที่ลาดชันเชิงเขาที่มีการสะสมตัวของชั้นดินและชั้นหินผุ การแทรกตัวของน้ำในช่องว่างระหว่างเม็ดดินมีมากขึ้นทำให้ความดันระหว่างมวลเม็ดดินหรือหิน เพิ่มสูงขึ้นตามมา เมื่อถึงจุดวิกฤตมวลดินหรือหินเหล่านี้ไม่สามารถคงสภาพเสถียรได้ ก็จะเกิดการวิบัติขึ้นเป็นปรากฏการณ์ดินถล่ม

ด้วยเหตุนี้ กรมทรัพยากรนํ้าจึงได้จัดทำโครงการนี้ขึ้นมาเพื่อทำการศึกษาถึงผลกระทบจากการเปลี่ยนแปลงสภาพภูมิอากาศของประเทศไทยต่อปริมาณฝนซึ่งอาจก่อให้เกิดอุทกภัย/ดินถล่ม บริเวณพื้นที่ในขอบเขตลุ่มน้ำภาคเหนือจำนวน 7 ลุ่ม ได้แก่ สาละวิน โขงตอนบน กก ปิง วัง ยม และ น่าน ซึ่งครอบคลุมพื้นที่ในจังหวัดต่างๆ ทางภาคเหนือทั้งหมด 16 จังหวัด อันได้แก่ กำแพงเพชร เชียงราย เชียงใหม่ ตาก นครสวรรค์ น่าน พะเยา พิจิตร พิษณุโลก แม่ฮ่องสอน เพชรบูรณ์ แพร่ ลำปาง ลำพูน สุโขทัย และ อุตรดิตถ์โดยว่าจ้างหน่วยวิจัยดินถล่ม ศูนย์วิจัยและพัฒนาวิศวกรรมปฐพีและฐานราก มหาวิทยาลัยเกษตรศาสตร์ ร่วมกับ ศูนย์วิจัยน้ำและภูมิอากาศ มหาวิทยาลัยเทคโนโลยีมหานครเป็นผู้ดำเนินการศึกษาวิจัย

วัตถุประสงค์หลักของงานศึกษาวิจัยนี้เพื่อวิเคราะห์พื้นที่อ่อนไหวและความถี่ของการเกิดอุทกภัย/ดินถล่ม จากการเปลี่ยนแปลงสภาพภูมิอากาศ/ภาวะโลกร้อน โดยใช้แบบจำลองทางคณิตศาสตร์เป็นข้อมูลประกอบการวางแผนระยะยาวเพื่อรับมือกับการเปลี่ยนแปลงสภาพภูมิอากาศโลก และสร้างชุดความรู้ในการเตรียมพร้อมรับมือกับปัญหาอุทกภัย/ดินถล่ม จากการเปลี่ยนแปลงสภาพภูมิอากาศ/ภาวะโลกร้อนในอนาคต เพื่อสนับสนุนการพัฒนาและดูแลระบบเฝ้าระวังและเตือนภัย (Early warning) ของกรมทรัพยากรน้ำ ตลอดจนหน่วยงานอื่นๆ ที่เกี่ยวข้องด้านการเฝ้าระวัง เตือนภัย และบรรเทาสาธารณภัย และประชาชนในพื้นที่เสี่ยงภัยต่อไป

บัดนี้ ได้เวลาอันเป็นมงคลแล้ว ผมขออำนาจคุณพระศรีรัตนตรัย และสิ่งศักดิ์สิทธิ์ทั้งหลาย จงดลบันดาลให้ท่านทั้งหลาย จงประสบความสำเร็จในกิจการงาน และขอเปิดการสัมมนา ณ บัดนี้..........................ขอขอบคุณครับ